
8. rujna 2026.

Predmet: Javni poziv za iskaz interesa za suorganizaciju 2. konferencije „Tamno nebo – Hrvatska“
Astronomsko društvo Meteor poziva zainteresirane organizacije i ustanove na iskaz interesa za suorganizaciju 2. konferencije „Tamno nebo – Hrvatska“, koja će se održati u subotu, 10. travnja 2027. godine u Gradskoj knjižnici Krapina, uz mogućnost online sudjelovanja.
Tema konferencije je „Noć koju vrijedi sačuvati“.
Konferencija će okupiti stručnjake, udruge i ustanove, odgojno-obrazovne djelatnike, učenike i studente, donositelje odluka te zainteresiranu javnost s ciljem razmjene znanja, iskustava i primjera dobre prakse vezanih uz očuvanje tamnog neba, svjetlosno onečišćenje, astronomiju, zaštitu prirode, obrazovanje i druga povezana područja.
1. Tko se može prijaviti
Iskaz interesa mogu podnijeti udruge i druge neprofitne organizacije, znanstvene i stručne organizacije, fakulteti i druge znanstvene ustanove, odgojno-obrazovne i kulturne ustanove, javne ustanove za zaštitu prirode, organizacije tehničke kulture, jedinice lokalne i područne (regionalne) samouprave te druge pravne osobe čije je djelovanje povezano s temama konferencije.
Gospodarski subjekti i trgovačka društva mogu se uključiti kroz druge oblike suradnje, potpore ili sponzorstva, ali ne putem ovog poziva za suorganizatore.
2. Uloga suorganizatora
Odabrani suorganizatori sudjelovat će u pripremi, promociji i provedbi konferencije u skladu sa svojim mogućnostima i područjem djelovanja.
Svaki odabrani suorganizator imenuje jednog predstavnika u Organizacijski odbor konferencije.
Status suorganizatora ne podrazumijeva obvezu financijskog doprinosa.
Program konferencije i odabir prijavljenih izlaganja i postera u nadležnosti su Programskog odbora konferencije.
3. Prijava
Prijava se podnosi putem online obrasca: https://forms.cloud.microsoft/e/nBaW0zwFXk
Rok za podnošenje iskaza interesa je 5. listopada 2026. godine do 23:59 sati.
Astronomsko društvo Meteor nakon isteka roka razmotrit će zaprimljene prijave i obavijestiti prijavitelje o rezultatima.
Za dodatne informacije obratite nam se putem e-maila info@ad-meteor.hr.
Zahvaljujemo na interesu i veselimo se mogućoj suradnji.

